Tuin van digters by die Breytenbachsentrum - Bolander Lifestyle
Home News Tuin van digters by die Breytenbachsentrum
Digter Adam Small
Haal uit die digwoorde, gryp die digbundels en koop jou kaartjie. Dit is tyd vir die 6de Tuin van Digters op Saterdag 15 en Sondag 16 September by die Breytenbach Sentrum in Wellington.
Vanjaar se program sluit in die Ingrid Jonker-prys vir Afrikaanse debuutdigbundels wat in 2015 en 2016 gepubliseer is en op Saterdag, 16 September, aan die wenner oorhandig word.
Die Breytenbach Sentrum se 10de bestaansjaar word ook gevier.
Die tema vir 2017 is "Uitdagend Skeppend". Die aanhaling dui op beweging – in uitdaag en in skep. Dit is ook die Breytenbach Sentrum se tema vir 2017 en vorentoe en het sy oorsprong by Breyten Breytenbach se woorde tien jaar gelede op 26 Februarie 2007 met die opening van die Breytenbach Sentrum.
Ander programhoogtepunte sluit in die huldiging van die digter Wilma Stockenström; 'n gesprek deur PEN Afrikaans oor 'Breyten se invloed op die generasies ná hom'; die bekendstelling van Nuwe Stemme 6; Andries Bezuidenhout wat gesels met Bibi Slippers oor haar veelbekroonde digbundel, Fotostaatmasjien; gesprekke met digters van wie onlangs nuwe bundels verskyn het, 'n 'Oop mikrofoon' vir voorlees van gedigte; 'n spesiale groepuitstalling deur by die 40 kunstenaars ter viering van die Sentrum se tiende jaar; Riku Lätti en die Wasgoedlyn se digtersangers van die nag; Tribal Echo wat nuwe toonsettings van gedigte van Adam Small sing; en oorgenoeg eet- en drinkgoed vir lekker kuier.